VENDIM
Nr. 645, datë 2.10.2019

PËR MIRATIMIN E NDËRTIMIT TË CENTRALIT GJENERUES TË ENERGJISË ELEKTRIKE EOLIKE DHE TË VEPRAVE NDIHMËSE NË NJËSINË ADMINISTRATIVE TOPOJË, QARKU FIER, NGA BASHKIMI I PËRKOHSHËM I SHOQËRIVE “SEMAN SUNPOWER” SHPK DHE “SONNE” SHPK


Në mbështetje të nenit 100 të Kushtetutës, të pikës 1, të nenit 49, të ligjit nr. 43/2015, “Për sektorin e energjisë elektrike”, të ndryshuar, dhe të ligjit nr. 7/2017, “Për nxitjen e përdorimit të energjisë nga burimet e rinovueshme”, me propozimin e ministrit të Infrastrukturës dhe Energjisë, Këshilli i Ministrave
VENDOSI:

1. Miratimin e ndërtimit të centralit gjenerues të energjisë elektrike eolike dhe të veprave ndihmëse në njësinë administrative Topojë, qarku Fier, nga bashkimi i përkohshëm i shoqërive “Seman Sunpower” sh.p.k. dhe “Sonne” sh.p.k., me të dhënat si më poshtë vijon:
a) emri i aplikuesit: bashkimi i përkohshëm i shoqërive “Seman Sunpower” sh.p.k. dhe “Sonne” sh.p.k.; 
b) numri i identifikimit personal të zyrës së taksave NIPT/NUIS: 
- “SEMAN SUNPOWER”, sh.p.k., – K81722018P;
- “SONNE”, sh.p.k., – L73015405C;
c) tipi i centralit: eolik;
ç) kapaciteti i instaluar: 3 mw;
d) numri i njësive gjeneruese të burimit gjenerues të energjisë dhe kapaciteti i tyre në mw: 1 (një) turbinë me kapacitet 3 mw;
dh) afati i pritshëm i vënies në punë: koha për ndërtimin dhe vënien në operim të parkut eolik do të jetë brenda 24 muajve nga marrja e lejes së ndërtimit;
e) vendndodhja e burimit gjenerues të energjisë: territori në zonën Topojë, qarku Fier;
ë) afati i miratimit të ndërtimit: 48 muaj nga hyrja në fuqi e këtij miratimi;
f) koordinatat e tokës: sipas aneksit 1, bashkëlidhur këtij vendimi;
g) Ministria e Infrastrukturës dhe Energjisë dhe institucione të tjera të autorizuara prej saj kanë të drejtë të ushtrojnë mbikëqyrje të përgjithshme, me afate 3-mujore, gjatë realizimit dhe vënies në punë, me synimin që të verifikojnë se ecuria e punimeve, cilësia dhe konformiteti do të jenë në përputhje me programin e përgjithshëm të realizimit dhe të dokumentacionit të projektit;
gj) bashkimi i përkohshëm i shoqërive “Seman Sunpower” sh.p.k. dhe “Sonne” sh.p.k., ka detyrimin:
i. të paraqesë periodikisht (çdo tre muaj) pranë Ministrisë së Infrastrukturës dhe Energjisë informacion mbi ecurinë e ndërtimit të centralit eolik;
ii. të respektojë kushtet e cituara në lejet, licencat dhe autorizimet paraprake mjedisore, lëshuar nga institucionet përgjegjëse kombëtare;
iii. e dorëzimit të sigurimit të kontratës, në masën jo më pak se 5% të vlerës së investimit, përpara nënshkrimit të kontratës ndërmjet bashkimit të përkohshëm të shoqërive “Seman Sunpower” sh.p.k. dhe “Sonne”, sh.p.k. dhe ministrisë. Në këtë kontratë përcaktohen të drejtat dhe detyrimet e palëve për realizimin e këtij projekti, penalitetet, në rast mosrealizimi, si dhe çështje të tjera, që lidhen me zbatimin e saj;   
iv. t’i japë falas, në formë royalty, Ministrisë së Infrastrukturës dhe Energjisë sasinë e energjisë elektrike, në  masën jo më të vogël se 2% të sasisë vjetore të prodhimit ose konvertimin e saj në vlerë monetare. Në rast konvertimi në vlerë monetare, këto të ardhura derdhen tërësisht në buxhetin e shtetit;
v. të përmbushë kërkesën, sipas rastit, që një pjesë e prodhimit të burimit gjenerues të energjisë t’i shitet furnizuesit publik, sipas legjislacionit në fuqi.
2. Ngarkohet ministria përgjegjëse për energjinë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

ANEKSI 1
KOORDINATAT E TOKËS

Kontratë qiraje toke pasuri shtetërore nr. 1684 rep., nr. 1020 kol., datë 18.6.2015, ndërmjet Bashkisë Fier dhe shoqërisë “Albanian General Electricity” sh.a. Qiradhënësi është pronar i një pasurie të paluajtshme toke pa frutë, me sipërfaqe të përgjithshme 144,000 m2, e ndodhur në adresën Fier, Topojë, e regjistruar në regjistrin hipotekor me nr. 66, datë 11.6.2015, me numër pasurie 55, ndodhur në zonën kadastrale 3358, me kufizimet e pasurisë veri 168, jug 176, lindje 176, perëndim 175.
[bookmark: _GoBack]Akt marrëveshje nr. 2812 prot., datë 28.3.2019 “Për dhënien e të drejtës shoqërisë ‘Albanian General Electricity’ sh.a, të përdorë sipërfaqen e tokës së dhënë me qira nga Komuna Topojë, me datë 18.6.2015, ose pjesë të saj për implementimin e parqeve eolike (të erës) deri në 3 mw secila (në total 6 mw), në bashkëpunim me shoqëritë: “Sonne” sh.p.k., “Windsbab” sh.p.k. dhe “Seman Sunpower” sh.p.k.

